Whaden Johannes se debuutalbum - Afrikaans.com
Whaden Johannes se debuutalbum verken nuwe horisonne in Afrikaans
Whaden Johannes se CD, Mamre, is op 31 Julie 2019 in Kaapstad by die House of H bekendgestel.
Daar, op die 7de verdieping van ’n gebou in Loopstraat, het Whaden Johannes die land vir ’n wyle aan sy voete gehad … Maar dit was ’n bitter lang en moeilike pad tot by hierdie oomblik van glorie en die ATKV kan breëbors sê: Ons het hom daardie pad help stap.
Tydens die bekendstelling …
Dit het alles op 21 November 2014 by die Cedar Sekondêre Skool in Rocklands, Mitchells Plein, begin toe Whaden ’n oudisie gedoen het om deel te kon word van die ATKV se Crescendo-mentorprogram.
Weer het Whaden uitgeblink en hy is na die ATKV-Crescendoslypskool wat van 17 tot 22 Mei 2015 by die Slanghoek-konferensiesentrum plaasgevind het, genooi. Die aanbieders van hierdie intensiewe werkswinkel was Pedro Kruger, HemelBesem, Anna Davel, Olga Leonard, Babette Viljoen, Jaconell Mouton en Douw Steyn. Tydens die Crescendofinaal, wat ook bygewoon is deur finaliste van kykNET-AfriVisie, het Whaden sy lied, Mosselbaaipunt, gesing, terwyl sangers soos Jak de Priester in die gehoor was.
Anders as by so baie ander kompetisies, stop die ATKV se betrokkenheid nie by die finaal nie, en het hulle hom uitgenooi om die pad saam met hulle te stap.
Whaden is genooi om jaarliks deel te wees van die ATKV-Crescendo se produksiespanne en mentorprogramme, ook om op te tree by die ATKV-Rieldansfinale. Optredes by die Afrikaanse Taalraad, die ATKV se Algemene Jaarvergadering, die Fleur du Cap-toekennings en die Kimberley Gariepfees. Aardklop, KKNK, die Suidoosterfees, die US Woordfees, die Vrystaat Kunstefees, en kykNET se Buite-Ekspo het gevolg.
Whaden het ook deel geword van die ATKV-oorde se minireeks, Die Koekemoers. Hy speel sedert 2016 elke jaar in Adam Small se Krismis van Map Jacobs by die Kunstekaap en word in 2018 deel van die ATKV-gesteunde produksie, God Praat Afrikaans.
Sy CD, Mamre, is deur Besembos Produksies vervaardig
By die bekendstelling …
Simon Witbooi (HemelBesem) en Rumarques Gelderbloem (Oxijin) tydens die bekendstelling van Mamre, Whaden Johannes se debuutalbum.
Dit was ‘n hoogtepunt vir Gerrie Lemmer (ATKV-projekbestuurder) wat die langpad tot by hierdie album saam met Whaden Johannes aangedurf het. Gerrie vier die geleentheid saam met sy dogter, Marli.
Whaden Johannes saam met medekunstenaars, Hooflig, HemelBesem en Oxijin.